Misdaadslagoffers glo in hospitale geteiken | Maroela Media
Die National Health, Education, and Allied Workers' Union (Nehawu) is diep bekommerd oor 'n beweerde gebrek aan behoorlike veiligheid by hospitale en klinieke in Noordwes en dreig met massa-betogings as die owerhede nie ingrypend optree nie.
Nehawu sê daar was die afgelope feestyd reeds talle voorvalle van geweld in verskeie hospitale en klinieke in die provinsie, veral in ongevalle-eenhede, wat gelei het tot die besering van werkers én pasiënte.
"Ons lede en werkers word hardhandig behandel en verbaal misbruik deur boewe wat na gesondheidsinstellings kom om diegene wat hulle beseer het, of wat vir mediese behandeling opgeneem is, te vermoor."
In een voorval het 'n bende Vrydag werkers by die Bophelong-hospitaal aangerand terwyl hulle op soek was na 'n man wat vroeër die dag 'n messtekery oorleef het. Hulle was by die hospitaal om die man finaal dood te maak, het Nehawu gesê.
"Nehawu pleit by die regering om as 'n saak van dringendheid iets aan die kwessies te doen, omdat ons werkers nou vrees om op te daag vir werk.
"As die probleem nie binnekort uitgestryk word nie, gaan ons geen ander keuse hê as om ons werkers by alle gesondheidsinstellings wat aan die staat behoort aan diens te onttrek en met 'n massa-staking te begin nie."